Jakob Axel Nielsen (KF), 2009-02-18:
Det siger sig selv, at jeg ønsker, at antallet af tilfælde af fejlmedicinering på de danske sygehuse skal reduceres.
Jeg kan læse i Sundhedsstyrelsens rapport over utilsigtede hændelser, at fejlmedicinering udgør hver tredje af alle behandlingsfejl på vores sygehuse.
Fejlene sker på flere måder, og der skal derfor sættes ind med forskellige tiltag.
De fleste fejl sker, når sygeplejersker doserer medicin, eller når patienten skal identificeres.
Men der opstår fejl, lige fra det øjeblik lægerne ordinerer medicinen, og til patienten indtager den.
Hvis vi starter med begyndelsen, nemlig lægens ordination af medicin til en patient, så kan der opstå fejl, fordi lægen på et sygehus ikke har et fuldstændigt overblik over patientens samlede medicinforbrug.
Det problem vil kunne løses med det fælles medicinkort, og vi er i en proces, hvor vi skal teste det og sikre et finansieringsgrundlag for det.
Det er på nuværende tidspunkt planlagt, at det fælles medicinkort vil være fuldt udbredt i det danske sundhedsvæsen i løbet af de næste par år.
Læger og sygeplejersker og andre relevante personer, også patienterne selv, vil via det fælles medicinkort kunne få et fuldstændigt billede af den enkelte patients samlede medicinforbrug.
Der vil med andre ord kunne ske ordination af medicin på et fuldt oplyst grundlag.
Andre medicineringsfejl som f.eks. fejldosering og manglende identifikation af patienterne, inden medicinen gives, skal løses på andre måder.
Sundhedsstyrelsen har udarbejdet en vejledning med krav til medicinbehandling, og jeg er sikker på, at der arbejdes ihærdigt på at nedbringe antallet af medicineringsfejl ude på de enkelte sygehuse.
Et helt konkret eksempel er f.eks. Hvidovre Hospital, der har indført forstyrrelsesfri zoner for at sikre sygeplejersken ro, når han eller hun hælder medicinen op.
Af fremtidige eksempler kan jeg nævne, at der fra 2010 med standarden for Den Danske Kvalitetsmodel kommer yderligere fokus på at sikre patienter mod fejlmedicinering.
Endvidere har WHO udviklet en tjekliste med 19 punkter, der skal være med til at reducere dødeligheden i forbindelse med behandlingen.
Her skal personalet bl.a. bekræfte patientens identitet og eventuelle allergier, inden en behandling påbegyndes.
Det kan være med til at reducere fejlmedicinering.
Tjeklisten skal pilottestes i en dansk sammenhæng.
Tak, hr. formand.
Jeg kan ikke genkende, at hr. Thulesen Dahl skulle have fremsat den udtalelse om akutberedskabet i Svendborg lige for nylig, hverken i forbindelse med ekspertpanelets indstilling eller regeringens efterfølgende tilsagn til de forskellige regioner.
Ved nærmere eftersyn viser det sig også, at udtalelsen stammer helt tilbage fra august 2007, og der er utrolig meget, der har ændret sig siden da.
I august 2007 var der for det første ikke fastlagt nogen planer for regionernes sygehusstruktur.
Det nye sygehus skal varetage akutfunktionen for det meste af det fynske område.
I dag har vi en strategi, der går ud på, at sygehusvæsenets akutfunktioner skal samles på enheder, der kan levere højt, højt kvalificeret behandling inden for alle relevante specialer.
Men det kan ikke lade sig gøre med det nuværende antal akutsygehuse.
Det personale og den ekspertise, som udgør kernen af den akutte behandling, er simpelt hen spredt på for mange matrikler.
Øvelse gør mester, det gælder også i sundhedsvæsenet, og hvis behandlingen skal kunne varetages med den nødvendige erfaring og rutine, skal et akutsygehus have et befolkningsgrundlag på mindst 200.000 indbyggere.
Det er både Sundhedsstyrelsens og ekspertpanelets anbefaling, og den har regeringen valgt at følge.
Og ja, det vil betyde, at nogle borgere får længere til nærmeste akutsygehus, og det er derfor, det er vigtigt, at den præhospitale indsats også udbygges, og at vi nu iværksætter et udvalgsarbejde om det præhospitale beredskab, der skal undersøge, hvordan hjælpen kan nå frem inden for kortest mulig tid.
I øvrigt er det en forudsætning for regeringens investeringstilsagn til regionerne, at der i den enkelte region udarbejdes en langsigtet og detaljeret plan for den præhospitale indsats.